OB gevra om Tshwane-metropolisiehoof te ondersoekAdv. Thuli Madonsela, die Openbare Beskermer Foto: Universiteit Stellenbosch (US) Die VF Plus het die Openbare Beskermer (OB) gevra om drie klagtes te ondersoek wat direk verband hou met die hoof van die Tshwane-metropolisie, Moloko Racheku. Die klagte sluit beweerde ongerymdhede rondom die skut van voertuie en die vrystelling daarvan in, wat tot ŉ groot verlies vir die Tshwane-metro gelei het. Adv. Anton Alberts, leier van die VF Plus in Gauteng, het Dinsdag gesê ŉ forensiese verslag hieroor is reeds in September 2012 uitgereik, waarin onder meer aanbeveel word dat stappe teen Racheku geneem word, dat die geld wat verlore gegaan het verhaal moet word en regstappe teen hom ingestel moet word. “Daarvan het niks gekom nie,” het Alberts gesê. Die tweede klag handel oor Racheku se kwalifikasies en sy bevoegdheid om die pos van direkteur van die metropolisie te beklee. Die derde klag gaan oor die beweerde misbruik van mag met die aanstelling van aanklaers vir dissiplinêre verhore. Adv. Alberts het gesê die klagtes is baie ernstig, veral in die lig daarvan dat die polisiehoof van ŉ belangrike metro daarby betrek word. “Die publiek se vertroue in die polisie neem af en die VF Plus is besorgd daaroor. In baie gevalle rig die optrede van enkelinge in die polisiediens groot skade aan en die VF Plus het die aangeleentheid daarom na die OB verwys om ŉ spoedige oplossing vir die aangeleentheid te kry,” het Alberts gesê.